作者:葛長庚
標題:賀新郎
內容:一別蓬萊館。看桑田成海，又見松枯石爛。目斷虛皇無極處，安得殿頭宣喚。指歸路、鈞天早晚。此去罡風三萬裡，但九霞、渺渺青雲遠。望不極，空淚眼。瑤池昔會群仙宴。此秋來、荻花楓葉，令人悽惋。滿面朱塵那忍見，酒病花愁何限。知幾度、春鶯秋雁。從此飛神騰碧落，向清都、來往應無間。丹漸熟，骨將換。